Okresná prokuratúra Revúca 
SNP 1370/1A, 050 01 Revúca 	

Sp. zn. : 1 Pv 277/14/6608	Revúca, 3.2.2015
EEČ : 2-48-7-2015

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 2 Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

Rozhodol: 	prokurátor Okresnej prokuratúry Revúca
Podľa § 215 odsek 1 písmeno h Trestného poriadku s poukazom na § 86 odsek 1 písmeno a Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
stíhaného pre prečin zanedbania povinnej výživy podľa § 207 ods. 2 Trestného zákona na tom skutkovom základe, že v období od 01.01.2013 do 08.09.2013 a od 15.05.2014 do 31.01.2015 si v Tornali a inde neplní vyživovaciu povinnosť voči svojej dcére XXXXX, nar. XXXXX, pričom vyživovacia povinnosť mu vyplýva z ustanovenia § 62 ods. 1 a nasledujúcich ustanovení Zákona o rodine, a bola mu aj určená rozsudkom Okresného súdu Revúca sp. zn. 3P 16/2009 zo dňa 27.11.2009 tak, že je povinný prispievať na výživu svojej dcéry sumou vo výške 30 % zo sumy životného minima na nezaopatrené neplnoleté dieťa mesačne vždy do 25. dňa v mesiaci vopred k rukám matky XXXXX, trvale bytom XXXXX, časť XXXXX, XXXXX, pričom svoju vyživovaciu povinnosť si pravidelne neplnil, napriek tomu, že v uvedenom období buď nebol evidovaný ako uchádzač o zamestnanie a nepoberal dávku v hmotnej núdzi ani príspevky k dávke, alebo pracoval v ČR, a týmto konaním mu vznikol celkový dlh na výživnom vo výške 458,33 €,

lebo zanikla trestnosť činu.

Odôvodnenie:
Poverený príslušník Obvodného oddelenia PZ v Tornali uznesením sp. zn. ORP-400/TO-RA-2014 zo dňa 08.10.2014 podľa § 199 ods. 1 Trestného poriadku začal trestné stíhanie a súčasne podľa § 206 ods. 1 Trestného poriadku vzniesol obvinenie XXXXX pre prečin zanedbania povinnej výživy podľa § 207 ods. 2 Trestného zákona na tom skutkovom základe, ako je to uvedené vo výrokovej časti predmetného uznesenia.  

V priebehu skráteného vyšetrovania bolo zistené, že dlžné výživné za stíhané obdobie bolo obvineným XXXXX uhradené v celom rozsahu. Obvinený poštovými poukážkami uhradil postupne celkovo sumu 477 €, čím nepravidelne plnil bežné výživné a uhradil aj celé dlžné výživné. Skutočnosť, že obvinený uhradil zmeškané výživné za stíhané obdobie v celom rozsahu potvrdila aj XXXXX. Taktiež potvrdila, že v priebehu neplatenia výživného obvineným maloletá netrpela núdzou a predmetné obdobie na nej nezanechalo trvalo nepriaznivé následky.

	Podľa § 215 ods. 1 písm. h) Trestného poriadku prokurátor zastaví trestné stíhanie, ak zanikla trestnosť činu.

V zmysle § 86 písm. a) Trestného zákona trestnosť trestného činu zanedbania povinnej výživy podľa § 207 Trestného zákona zaniká, ak trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu.
 
Vzhľadom ku skutočnosti, že obvinený XXXXX svoju vyživovaciu povinnosť za obdobie, za ktoré je trestne stíhaný splnil skôr, než sa súd odobral na záverečnú poradu a trestný čin nemal trvalo nepriaznivé následky, v zmysle osobitného ustanovenia o účinnej ľútosti podľa § 86 písm. a) Trestného zákona, trestnosť prečinu zanedbania povinnej výživy podľa § 207 ods. 2 Trestného zákona zanikla. 

	Keďže zanikla trestnosť činu bol som povinný v zmysle § 215 ods. 1 písm. h) Trestného poriadku zastaviť trestné stíhanie.

Poučenie:
	Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok.

Mgr. Juraj Rybár
prokurátor